જિલ્લા કલેકટર સતીશ પટેલે જણાવ્યું હતું કે, નોમના પલ્લીના મેળામાં આવતા લાખો દર્શનાર્થીઓને પ્રાથમિક જરૂરિયાત જેવી કે, પીવાના પાણી, વીજળીઅને વાહન વ્યવહાર સહિત ટ્રાફિક અને સ્વચ્છતા જળવાય તે માટે રાઉન્ડ ધી કલોક મોનીટરીંગ થવું જોઇએ. સ્વચ્છતા અને આરોગ્ય તથા કાયદો અને વ્યવસ્થા તથા ટ્રાફિકના પ્રશ્નો અંગે તકેદારીના ભાગરૂપે બેનરો અને અગત્યના ટેલીફોન નંબરના સંપર્કો દર્શાવતા બેનરો પ્રદર્શિત કરવાના આયોજન અંગે પણ વાત કરવામાં આવી હતી. માતાજીની પલ્લી ઉપર શુઘ્ઘ ધી નો માત્ર પ્રતિક રૂપે અભિષેક થાય અને ડુપ્લીકેટ ધી નું વેચાણ ન થાય તે માટે ૪૦ વેપારીઓના ધી વેચાણના રજીસ્ટ્રેશન ઉપરાંત મધુર ડેરીના ચાર સ્ટોલનું આયોજન કરવામાં આવ્યું છે. આરોગ્ય માટે ચાર મેડીકલ ટીમ સહિત ૧૦૮ની વ્યવસ્થા કરવામાં આવી છે. દુકાનદારોને પ્લાસ્ટિક અને પાણીના પાઉચ દ્વારા ગંદકી ન થાય તેની તકેદારી રાખવા જણાવ્યું હતું. ગાંધીનગર, કલોલ અને માણસા ડેપોની વધુ એસ.ટી બસ રૂપાલ માટે ફાળવવા અને વધુ ટ્રીપોનું આયોજન કરવામાં આવશે.